《题冯家洞》
宋代·喻良能

空岩寒气凛兢兢，入户神清思亦澂。
似应如非声澒洞，已垂未落石崚嶒。
深於豳俗藏冰室，险过文王避雨陵。
刮藓磨崖书淡墨，胜游聊复记吾曾。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。